《中夜起坐惜春亭月照酴醾清香郁然因成四韵》
宋代·王庭圭

袖手归来避世尘，酴醾对坐惜馀春。靓妆不入市廛眼，幽韵只应丘壑人。

醉唤江梅君益友，力移亭竹我比邻。天公著意怜诗客，月色西窗一夜新。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。